Podobá sa haji tmavej, je však o niečo väčšia, hrdzavohnedá, za letu sa od haje tmavej odlišuje viac vidlicovito vykrojeným chvostom a svetlejšími fľakmi na spodnej strane krídel. Hniezdnym prostredím haje červenej sú ako u haje tmavej najmä lužné lesy v povodí väčších riek, poľné lesíky a lesy v riečnych údoliach. Aj v jej hniezde, ako u príbuznej haje tmavej, sa nachádzajú rôzne papiere, handry, špagáty a odpadky. Na 2 až 3 škvrnitých vajciach sedí samica, mláďatá kŕmia v hniezde 40 až 50 dní. Potravou sú najmä drobné hlodavce a vtáky hniezdiace na zemi, menej loví ryby, obojživelníky a hmyz. Spoločenská hodnota bola stanovená na 30000 eur za jedinca.